Bya JOHNBOSCO MULYOWA
RITAH Nabbosa omu ku baafiiridde mu kabenje e Kaliisizo ku luguudo lw’e Kyotera omwafiiridde abantu abasatu yabadde asiibudde bba okuva e Kampala ng’amugambye nti agenda waabwe e Jinja mu Busoga mu lukiiko lw’okumanyagana.
Kyokka kyamwewuunyisizza okuwulira nti mukyala we y’omu ku baafiiridde mu kabenje e Rakai!
Bino bakira bye bigaambo ebyogerwa abooluganda lwa Nabbosa okwabadde ne bba bwe baabadde baweebwa omulambo gw’omuntu waabwe okuva mu ggwanika ly’eddwaaliro lya Gavumenti e Kaliisizo mu Rakai gye baatwaliddwa oluvannyuma lw’akabenje akaaggwaawo ku Lwokusatu akawungeezi.
Nabbosa abadde musuubuzi mu Kireka -Bbira LC 1 era y’omu ku baafiiriddewo mu kabenje ka takisi nnamba UAX 144 N n’etta abantu basatu.
Wabula w’osomera bino nga ne ddereeva w’emmotoka eno, Isma Mutumba naye yafiiridde mu ddwaaliro e Nsambya gye yatwaliddwa oluvannyuma lw’okufuna ebisago eby’amaanyi.
Awezezza omuwendio gw’abantu bana abaafiiridde mu kabenje kano.
Mutumba yagezezzaako okubuuka mu mmotoka kyokka n’emugwiira era abadduukirize baamaze kugisindika okumuggyawo wansi gye yabadde alaajanira.
N’omwana omuwala eyabadde tasoose kumanyika mannya nga ye Suzan Nambuusi 14, abantu be baatuuse nga baakulembeddwaamu kitaawe Godfrey Kafuuma ow’e Nakatoogo mu ggombolola ye Nabigasa ne bamutwala.
Abadde asomera wa ssenga we e Kampala gye yabadde ava okujja ewa kitaawe okujaguliza awamu omwaka omuggya! John Kasiita eyafiiridde ku kyalo kwennyini e Ninzi-Kaliisizo kwe yabadde ajja naye yaziikiddwa ku kyalo ekyo wakati mu miranga n’okwaziirana. Bbo abamu ku baalumiziddwa bakyali mu malwaliro ag’enjawulo.
lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn